《谢胡丞寄锡泉十瓶》
宋代·郭祥正

怜我酷嗜茗，远分名山泉。兹山固多锡，泉味甘尤偏。

幸遇佳客便，十缸附轻船。开缸漱清泠，不待同茗煎。

想君民事休，时时造泉边。入碾龙凤碎，浮瓯乳花圆。

一啜未能止，七杯誇玉川。两腋生清风，飞逐蓬莱仙。

江心与谷帘，较之孰为妍。欲报吾子惠，仍思陆生贤。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。